P. Hrušovský, predseda NR SR: (2005-10-26):
V. Tkáč, poslanec: Vážený pán predseda, vážená pani ministerka, vážený pán spravodajca, dámy a páni. Pokojne sme mohli spojiť rozpravu o predchádzajúcom zákone aj s týmto zákonom, lebo aj vecne, aj systémovo inšpekcia práce a bezpečnosť a ochrana zdravia pri práci súvisia. Presne, pokojne môžem zopakovať aj to, čo som povedal v predchádzajúcom návrhu, ak by som mal hodnotiť, čo nové tento zákon prináša, tak len o trochu viac ako nič. Veľmi som sa tešil, keď som dostal ten návrh, že si ho pozriem, a som dúfal, že potlačí sa tá kára v tejto agende dopredu, a, žiaľ, nestalo sa to. Chcel by som uviesť znovu historický pohľad na tvorbu inšpekcie práce, pretože aj v bývalom režime platil § 273a Zákonníka práce o dozore nad dodržiavaním pracovnoprávnych predpisov so sankciami až po úroveň ministerstva. Po zmene režimu sa pripravovali mnohé právne predpisy aj v intenciách Medzinárodnej organizácie práce, pretože v tejto oblasti inšpekcie práce platí dohovor, ktorý, žiaľ, zatiaľ Slovensko neratifikovalo, tak sa tieto predpisy pripravovali vo veľkej spolupráci so zahraničnými inštitúciami. A môžem povedať, ak by som mal urobiť nejaké poradie zahraničných konzultácií, tak zákon o verejnej službe, vtedy doplnkové poistenie a inšpekcia práce tvorili súbor zákonov, kde zahraničná pomoc bola nesmierne veľká. A skúmali sa rôzne metódy a modely inšpekcie práce. Za rôznych okolností tento zákon bol potom prijatý po roku 1998. Chcem uviesť, čo som čakal od terajšej etapy vývoja, že sa predovšetkým rozšíri vecný rozsah. Teda obsah inšpekcie práce a to zrejme ešte bude čakať na ďalších nasledovníkov a síce je to predovšetkým otázka kontroly pracovných podmienok v oblasti hygieny práce. Oblasť hygieny práce je starý, večný spor medzi sociálnym rezortom a ministerstvom zdravotníctva a otázka je, že aj v súvislosti s integrovaným pôsobením inšpekcie práce by táto oblasť mohla a mala byť v oblasti inšpekcie práce. Veľmi zložitá otázka je kontroly a dodržiavania pracovnoprávnych predpisov. A v tejto súvislosti, aj po skúsenostiach, ktoré máme s terajším fungovaním inšpekcie práce, si myslím, že bude treba v najbližších mesiacoch a to zrejme bude aj súčasť programov, volebných, odpolitizovať inšpekciu práce. Toto považujem za prvý základný problém, ktorý v tejto oblasti je. Nie je možné, aby štátna inštitúcia - a tam sa dokonca hovorí dnes o posilňovaní štátnosti v tejto oblasti -, aby táto inštitúcia bola závislá na politických kruhoch. V každom prípade sme zažili pôsobenie súčasnej inšpekcie práce v oblasti dozoru nad dodržiavaním pracovnoprávnych predpisov pri hromadnom prepúšťaní v Slovenskej televízii. Tam bol niekoľkokrát porušený zákon, ale stanoviská inšpekcie práce, ktorá by mala tvoriť v podstate, povedal by som, prokuratúru pracovného práva, prokuratúru pracovných podmienok, to má byť základný strážca zákonnosti v oblasti pracovných vzťahov, tak v tejto súvislosti sme sa dozvedeli nehoráznosti na výbore pre sociálne veci a bývanie, keď štatutárny zástupca vyhlásil, že došlo pri vzťahoch odborových orgánov a vedenia STV - a to povie zástupca inšpekcie práce -, k neprekonateľnému rozporu, čo je inštitút rozvodového práva v oblasti rodinného práva. Toto povedal ako základný moment, pričom tá otázka posudzovania zákonnosti v oblasti kolektívneho pracovného práva je takisto otvoreným problémom z hľadiska vecného. Teda dodržiavanie záväzkov vyplývajúcich z kolektívnych zmlúv, istým spôsobom to má byť tiež filter v oblasti štrajkového práva, a v tejto súvislosti si myslím, že tento zákon z hľadiska vecného nevyriešil problém. Zas nie je problém porovnať, čo odpísal z predchádzajúceho zákona, ak sa mení zákon ako celok. V tomto zmysle sa domnievam, že a v druhom čítaní potom by sme pristúpili k niektorým pozmeňujúcim návrhom, že je mimoriadne zbytočný tento zákon v tejto podobe, v akej dnes je predložený, a skutočne rieši v porovnaní s platným stavom čosi len o trochu viac ako nič. Zásadné riešenie by som videl v tom, že sa, po prvé, prehodnotí vecný obsah a vecný rozsah pôsobnosti kompetencií inšpekcie práce, po druhé, zabezpečí sa dôsledná nestraníckosť tejto inštitúcie, samostatnosť a nezávislosť na zmene vlády. To sú aj dokumenty, ktoré hovoria v oblasti Medzinárodnej organizácie práce, o odpolitizovanie takýchto inštitúcií, ktoré musia byť relatívne samostatné, musia mať kompetencie a právomoci vo vzťahu aj k správnemu konaniu, ktoré súvisí s ukladaním sankcií, s ukladaním určitých aj negatívnych rozhodnutí, voči ktorým má byť potom, samozrejme, možnosť preskúmania a podobne. V tejto súvislosti som s týmto návrhom zákona odborne sklamaný. Ďakujem za pozornosť.